Jean Raspail (5 Julie 1925 – 13 Junie 2020) was 'n Franse skrywer en reisiger. Verskeie van sy boeke handel oor historiese persoonlikhede en eksplorasie. Die luisterryke Grand Prix du roman de l'Académie française en Grand prix de littérature de l'Académie française pryse is deur die Franse akademie aan hom toegeken. Hy is veral bekend om sy opspraakwekkende roman uit 1973 getitel Omsingel die laer van die heiliges, wat oor massa-immigrasie uit die Derde Wêreld na Europa handel. Raspail is gebore op 5 Julie 1925 in Chemillé-sur-Dême, Indre-et-Loire. Hy was die seun van 'n fabrieksbestuurder, Octave Raspail, en sy vrou Marguerite Chaix. Hy het private katolieke skole bygewoon (die Saint-Jean de Passy in Parys, die Institution Sainte-Marie d'Antony in Antony, Hauts-de-Seine en die École des Roches in Verneuil-sur-Avre). Gedurende die eerste twintig jaar van sy loopbaan reis Raspail deur die wêreld en ontdek bevolkings wat bedreig word vanweë hul konfrontasie met modernisme. Hy lei van 1950 tot 1952 'n ekspedisie vanaf Tierra del Fuego tot Alaska en in 1954 'n Franse navorsingstog na die land van die Inkas.